07/03/2017 | Administración LocalMunicipal
Carnota
Resolución pola que se aproba o prego de cláusulas administrativas para a adxudicación dunha licenza de taxi adaptado e se convoca a súa licitación

Resolución pola que se aproba o prego de cláusulas administrativas para a adxudicación dunha licenza de taxi adaptado e se convoca a súa licitación Por resolución do alcalde do 01/03/2017 aprobouse o prego de cláusulas administrativas para adxudicar unha licenza de autoturismo (clase B)-taxi adaptado para o transporte de persoas con mobilidade reducida e en cadeira de rodas, para a prestación do servizo de transporte de viaxeiros, sen taxímetro. O citado prego, que se publica como anexo, sométese ao trámite de información pública durante vinte días, contados a partir do seguinte ao da súa publicación no Boletín Oficial da Provincia, durante os que os interesados lexítimos poden presentar as alegacións ou reclamacións que estimen pertinentes. Simultáneamente anúnciase a licitación durante o mesmo prazo anteriormente sinalado, se ben a mesma será aprazada para o caso de que se presentaran reclamacións, ata a resolución das mesmas. Carnota a 1 de marzo de 2017 O alcalde Ramón Noceda Caamaño Prego de cláusulas administrativas para a adxudicación polo procedemento de concurso da licenza de auto-taxi nº 5 deste Concello Carnota, en réxime de concorrencia, polo tanto dunha licenza de autoturismo (clase B)-taxi adaptado para o transporte de persoas con mobilidade reducida e en cadeira de rodas-, para a prestación do servizo de transporte de viaxeiros, sen taxímetro. Primeira.-Obxecto do contrato. O obxecto da convocatoria é a adxudicación polo procedemento de concurso da licenza de auto-taxi nº5 deste concello, en réxime de concorrencia, polo tanto dunha licenza de autoturismo (clase B) -taxi adaptado para o transporte de persoas con mobilidade reducida e en cadeira de rodas-, para a prestación do servizo de transporte de viaxeiros, sen taxímetro, e as correspondentes autorizacións que habilitan para a prestación dos servizos públicos interurbanos, de acordo coa Lei 4/2013, do 30 de maio, de transporte público de persoas en vehículos de turismo de Galicia; coa Lei 16/1987, do 30 de xullo, de ordenación de transportes terrestres; e coa demais normativa aplicable. Malia que a citada licenza é de vehículo de taxi adaptado para transportar a persoas usuarias con mobilidade reducida e en cadeira de rodas, de conformidade co establecido pola lexislación vixente, dará servizo preferente a estes usuarios, máis non terá ese uso exclusivamente, podendo exercer en segundo termo os usos xerais deste tipo de transporte. Segunda.- Condicións de participación 1. Condicións xerais. a) Ter nacionalidade española ou dun estado membro da Unión Europea ou de outro país estranxeiro no que, mediante acordos, tratados ou convenios internacionais subscritos por España, non sexa exixible o requisito da nacionalidade ou contar coas autorizacións ou permisos de traballo, de acordo co disposto na lexislación sobre dereitos e liberdades dos estranxeiros en España, resulten suficientes para a realización da actividade de transporte no seu propio nome. b) Ter cumpridos 18 anos, sen exceder daqueles que fixa e Código de circulación ou leis vixentes para este tipo de actividade. c) Estar en posesión do permiso de conducir clase B ou superior. d) Dispoñer da capacitación profesional que regulamentariamente poda establecerse para prestar servizos de taxi. e) Non padecer enfermidade infecto-contaxiosa ou impedimento físico que imposibilite ou dificulte o normal exercicio da profesión. f) Non estar incurso en ningunha das prohibicións que para contratar coa administración pública están establecidas no artigo 60 do Real decreto lexislativo 3/2011, do 14 de novembro, polo que se aproba o Texto refundido da Lei de contratos do sector público. g) Xustificar o cumprimento dos deberes de carácter fiscal, laboral e social establecidos na lexislación vixente. h) Non atoparse en posesión de ningunha outra licenza municipal de auto-taxi.2. Condicións específicas a) Acreditar a titularidade do vehículo de turismo en calquera réxime de utilización xuridicamente válido. Se é o caso, se a decisión de adquisición de vehículo por parte do solicitante estivera ligada á obtención da licenza, admitirase o compromiso por escrito do solicitante de adquisición de vehículo adecuado, especificando as características deste. O citado vehículo, da categoría de turismo, cun número máximo de prazas non superior a sete, incluída a do condutor, debendo figurar esta capacidade máxima tanto no permiso de circulación como no certificado de características. b) A antigüidade do vehículo non será superior a dous anos dende a data de matrícula inicial. c) Acreditar o cumprimento dos requisitos técnicos do vehículo turismo que utilicen para a realización do transporte que sexan esixibles pola normativa vixente para taxi adaptado para o transporte de persoas con mobilidade reducida e en cadeira de rodas. d) Ter cuberta a responsabilidade civil por danos que se poidan ocasionar na prestación do servizo, segundo o disposto na normativa vixente. Terceira.- Presentación de proposicións e documentación. As ofertas presentaranse no Concello, na rúa San Gregorio s/n, en horario de atención ao público de 8:00 a 14:00 horas, no prazo de 20 días naturais, contados a partir do día seguinte ao da publicación do anuncio de licitación no Boletín Oficial da Provincia da Coruña. Se o último día do prazo de presentación da documentación coincidise en sábado ou festivo, entenderase prorrogado o dito prazo ao primeiro día hábil seguinte. As proposicións poderán presentarse nos lugares e condicións sinaladas no artigo 16.4 da Lei 39/2015. Cando se envíen as proposicións por correo, o empresario deberá xustificar a data de imposición do envío na oficina de correos e anunciarlle ao órgano de contratación a remisión da oferta o mesmo día mediante un télex, fax ou telegrama que consigne o número de expediente, o título completo do obxecto do contrato e o nome do licitador. A acreditación da recepción dese télex, fax ou telegrama realizarase mediante unha dilixencia emitida no mesmo día polo secretario municipal. Sen a concorrencia de ambos os requisitos, non será admitida a proposición se o órgano de contratación a recibe despois da data de terminación do prazo sinalado no anuncio de licitación. En todo caso, unha vez que transcorran os dez días seguintes a esa data sen que se recibise a oferta, esta non será admitida. A presentación dunha proposición supón a aceptación incondicional por parte do empresario das cláusulas deste prego. As proposicións para participar na licitación presentaranse en dous sobres pechados, asinados polo licitador e con indicación do domicilio para os efectos de notificacións, nos que se fará constar a denominación do sobre e a lenda «Proposición para licitar a contratación do servizo da praza de auto-turismo n.º5 de Carnota». A denominación dos sobres é a seguinte: - Sobre «A»: documentación administrativa. - Sobre «B»: proposición económica e documentación acreditativa referida aos criterios de valoración. Os documentos que se deben incluír en cada sobre deberán ser orixinais ou copias autenticadas, conforme á lexislación en vigor. Dentro de cada sobre incluiranse os seguintes documentos, así como unha relación numerada deles: Sobre «A». Documentación administrativa: a) DNI ou pasaporte en vigor Os que comparezan ou asinen proposicións en nome doutro, presentarán copia notarial do poder de representación, verificado polo secretario. b) Unha declaración responsable de non estar incurso en ningunha prohibición para contratar das recollidas no artigo 60 do texto refundido da Lei de contratos do sector público, aprobado polo Real decreto lexislativo 3/2011. Esta declaración incluirá a manifestación de estar ao día no cumprimento das obrigas tributarias e coa Facenda do Estado, coa da Xunta de Galicia, do Concello de Carnota e coa Seguridade Social, impostas polas disposicións vixentes, sen prexuízo de que a xustificación acreditativa de tal requisito deba ser presentada novamente antes da adxudicación. c) Fotocopia compulsada do permiso de conducir B ou superior. d) Documentos que acrediten a titularidade do vehículo en réxime de propiedade, alugueiro, arrendamento financeiro, renting ou outro réxime permitido pola normativa vixente, así como aqueles que acrediten a antigüidade do vehículo e a capacidade máxima, debendo achegar o permiso de circulación, o certificado de características e tarxeta de inspección técnica. Se é o caso, e a decisión de adquisición do vehículo por parte do solicitante estivera ligada á obtención da licenza admitirase o compromiso por escrito do solicitante de adquisición de vehículo adecuado, proporcionando detalle das características do vehículo e da antigüidade deste. e) Copia da póliza por responsabilidade civil ou, se é o caso, proposta da póliza de responsabilidade civil por entidade aseguradora. f) Certificado médico xustificativo dos extremos establecidos na cláusula segunda deste prego, apartado e) deste prego. g) Se o licitador fose extranxeiro presentará declaración de someterse á xurisdición dos xulgados e tribunais españois de calquera orde, para todas as incidencias que de modo directo ou indirecto puidesen xurdir, con renuncia, se é o caso, ao foro xurisdicional estranxeiro que puidese corresponderlle. Sobre «B». Proposición económica e documentación cuantificable: a) Proposición económica. Presentarase de acordo co seguinte modelo: «Don/Dona., con domicilio para os efectos de notificacións en., r/., n.º., con DNI., en nome propio ou en representación., con DNI., informado/a do expediente para a adxudicación de licenza de taxi por procedemento aberto, oferta economicamente máis vantaxosa, varios criterios de adxudicación, anunciado no Boletín Oficial da Provincia da Coruña n.º., de data., fago constar que coñezo o prego que serve de base para o contrato e que o acepto integramente, que participo na licitación e que me comprometo a levar a cabo o obxecto do contrato polo importe de. euros e. euros correspondentes ao imposto sobre o valor engadido. Carnota,. de. de 20. Sinatura do licitador. Asdo.:.» b) Os documentos relativos aos criterios de valoración, distintos do prezo, que se deban cuantificar, de conformidade coa cláusula sétima. Cláusula cuarta.- Publicidade. Unha vez rematado o prazo de presentación de solicitudes, publicarase a lista no Boletín Oficial da Provincia da Coruña, co obxecto de que os interesados e as asociacións profesionais de empresarios e traballadores poidan alegar o que consideren oportuno en defensa dos seus dereitos, no prazo de quince días (artigo 10 do Real decreto 763/1979, do 16 de marzo). Cláusula quinta.- Pagamento da taxa Non se establecen taxas para licitar. Cláusula sexta.- Garantías. Non se esixen, por entenderse comprendidas na oferta económica. Cláusula sétima.- Criterios de adxudicación. A prelación para a adxudicación desta licenza establecerase de conformidade co establecido no artigo 8 da Lei 4/2013, de 30 de maio, de transporte público de persoas en vehículos de turismo de Galicia, en función dos criterios e con base na puntuación que seguidamente se indica: A) Criterios de valoración automáticos 1. Oferta económica máis vantaxosa. A putuación será a que resulte da escala obtida por proporción aritmética con respecto á cantidade máis alta ofertada polos licitadores, ata un máximo de 2 puntos, con aproximación de dous decimáis.2. Antigüidade de condutor ou condutora asalariados de taxi, a xornada completa. Por cada ano 0,25 puntos, ata un máximo de 2. -Non se considerarán os contratos con anterioridade ao ano 2010.3. Dedicación previa á profesión de taxista a xornada completa por conta propia. Por cada ano de dedicación 0,25 puntos, ata un máximo de 2. -Non se considerará o desempeño da mesma con anterioridade ao ano 2010.4. Coñecemento do termo municipal de Carnota, acreditado mediante certificado de residencia en Carnota. Por cada ano 0,15 puntos, ata un máximo de 2. B) Criterios que dependen dun xuízo de valor.1. Calidade nas condicións de prestación do servizo (horarios, organización, sistemas de localización, atención a usuarios.), ata un máximo de 2 puntos.2. Melloras ofertadas (colaboración con entidades públicas ou privadas de interese social, servizos extraordinarios.), ata un máximo de 2 puntos. C) Criterios de naturza social - Estar en situación de incapacidade permanente para o exercicio de calquera profesión, sempre que resulte compatible co exercicio da profesión de taxista, 1 punto. Medios de acreditación 1. Oferta económica. Expresarase no modelo de proposición que se inclúe no presente prego.2. Antigüidade como condutor asalariado, mediante presentación de contratos laborais, certificados de empresa e certificado de cotización ante a seguridade social.3. Dedicación á profesión de taxista. Mediante copia compulsada das licenzas acompañadas de certificación na que se acredite o tempo transcurrido e a efectiva prestación do servizo e ademais certificados de cotización ante a seguridade social.4. Coñecemento do termo municipal. Apreciarase de oficio mediante incorporación dos datos do padrón municipal de habitantes.5. Os criterios que dependen dun xuízo de valor serán apreciados pola mesa de contratación co asesoramento técnico especializado recabado a tal efecto dos organismos públicos ou organizacións profesionais con acreditada solvencia a tales efectos.6. A incapacidade permanente e compatibilidade coa profesión de taxista, acreditarase mediante a declaración oficial expedida polo Instituto Nacional da Seguridade Social. Cláusula oitava.- Gastos. O adxudicatario queda obrigado ao pagamento dos anuncios e impostos que procedan. Cláusula novena.- Mesa de contratación. A mesa de contratación, de acordo co establecido no apartado 10 da disposición adicional segunda do Texto refundido da Lei de contratos do sector público, aprobado polo Real decreto lexislativo 3/2011, do 14 de novembro, en relación co artigo 21.2 do Real decreto 817/2009, do 8 de maio, polo que se desenvolve parcialmente a Lei 30/2007, do 30 de outubro, de contratos do sector público, estará formada do seguinte xeito: - Presidente: Jorge Fiuza Barreiro, Tte. de alcalde do Concello. - Vogais: Nazaret Maria Villaronga Porcu, funcionario do Concello de Carnota. Tiara Alañon Cusano, funcionario do Concello de Carnota. Remus Florin Lallana Lamolla, funcionario do Concello de Carnota. - Secretaria: o da Corporación ou funcionario no que delegue Facúltaselle ao alcalde para substituír aos membros da mesa, cando legalmente fose necesario Cláusula décima.- Apertura das proposicións. A mesa de contratación constituirase o primeiro mércores hábil despois da finalización do prazo de presentación das proposicións, ás 12:00 horas. Esta procederá, en primeiro lugar, á apertura dos sobres «A» e cualificará a documentación administrativa contida neles. Se fose necesario, a mesa concederá un prazo non superior a tres días para que o licitador corrixa os defectos emendables observados na documentación achegada. Seguidamente abriranse os sobres «B». Logo da lectura das proposicións, a mesa poderá solicitar todos os informes técnicos que considere precisos para a valoración delas de acordo cos criterios e coas ponderacións establecidos neste prego. Cláusula décimo primeira.- Requirimento da documentación. O órgano de contratación requiriralle ao licitador que obteña maior puntuación para que, dentro do prazo de dez días hábiles, contados desde o seguinte a aquel en que reciba o requirimento, presente a seguinte documentación: - Documentación xustificativa de atoparse ao corrente no cumprimento coas obrigas tributarias (Estado, Xunta e Concello de Carnota) e coa Seguridade Social. - Documentación acreditativa do vehículo que se vai adscribir ao servizo e que cumpre cos requisitos esixidos. - Póliza do seguro de responsabilidade civil polos danos que poida ocasionarse no transcurso do servizo, nos termos establecidos pola normativa vixente. - Se é o caso, xustificante bancario do ingreso na conta do Concello de Carnota, do canon que no seu caso ofertou. De non se completar adecuadamente o requirimento no prazo sinalado, entenderase que o licitador retirou a súa oferta e procederase nese caso a solicitarlle a mesma documentación ao licitador seguinte, pola orde en que quedasen clasificados. Cláusula décimo segunda.- Adxudicación da licenza. Con carácter previo á súa adxudicación, deberá remitírselle á Dirección Xeral da Xunta de Galicia, competente en materia de transportes, a documentación das persoas seleccionadas, coa finalidade de que, no prazo máximo de tres meses, emita informe de modo vinculante sobre o cumprimento dos requisitos para poder ser titular de autorizacións interurbanas de taxi. Unha vez recibida a documentación solicitada, o alcalde deberá adxudicar a licenza dentro dos cinco días hábiles seguintes. En ningún caso poderá ser declarada deserta unha licitación cando exista algunha oferta ou proposición que sexa admisible de acordo cos criterios que recolle este prego. A adxudicación, que deberá ser motivada, seralles notificada aos candidatos ou licitadores. Cláusula décimo terceira.- Dereitos e obrigas do titular da licenza. No prazo de sesenta días naturais contados desde a data da concesión da licenza municipal, o seu titular virá obrigado a prestar o servizo de forma inmediata e co vehículo afecto a este. En calquera caso, o adxudicatario deberá tramitar a autorización VT que habilita para a prestación de servizos interurbanos ante a autoridade competente da Xunta de Galicia, segundo a lexislación en vigor, e comunicarlle ao concello a obtención desta. Os dereitos e obrigas do titular da licenza son os que nacen deste prego, que terá carácter contractual, e da licenza outorgada polo concello, así como os derivados da lexislación aplicable. Son obrigas específicas do titular da licenza, entre outras, as seguintes: - O vehículo destinado á prestación do servizo deberá levar un anagrama co logotipo do Concello de Carnota, nos termos que se establezan. - A prestación do servizo realizarase na parada situada no lugar que se habilite. - A prestación do servizo será continuada, de tal maneira que o titular da licenza facilitará e daralle publicidade a un número de teléfono, para os efectos de poder ser localizado polos usuarios para a prestación do servizo. Cláusula décimo cuarta.- Recursos administrativos e xurisdicionais Os acordos correspondentes do órgano de contratación porán fin á vía administrativa e serán inmediatamente executivos. Contra eles pode interpoñerse un recurso potestativo de reposición, de acordo coa Lei de réxime xurídico das administración públicas e do procedemento administrativo común, no prazo dun mes ante o mesmo órgano que os ditou, ou un recurso contencioso-administrativo, conforme ao disposto na lei reguladora da dita xurisdición, ante o Xulgado do ContenciosoAdministrativo de A Coruña, no prazo de dous meses, contados a partir da notificación do acordo. Carnota, 27 de febreiro de 2017 O alcalde. Ramón Noceda Caamaño